text: Hold op, hvor er I mange! Og hvor ser I godt ud!
  Er I klar? Er I klar til valg?
  Det er NU, vi skal vælge:
  Skal vi ha’ dårligere velfærd?
  Skal vi skære endnu mere på uddannelse?
  Skal vi arbejde, helt til vi segner?
  Hvad siger I, venner? Er det dén vej, I vælger?
  Nej, det tænkte jeg nok.
  Så lad os vælge en anden vej!
  Vælge respekt for dem, som har arbejdet længe.
  Vælge bedre uddannelser.
  Vælge mere velfærd og mindre ulighed.
  Er det den vej, I vil? Er det dét, vi skal? Er I klar til valg?
  Det lyder godt!
  Lars Løkke si’r, at han ikke vil være statsminister for enhver pris…
  Men han vil åbenbart gerne være det til enhver tid!
  Til evig tid.
  Meen… Dén går ikke.
  Og uanset hvornår han trykker på knappen… Uanset om han vil eller ej…
  Så står vi over for et valg. Ja faktisk TO valg.
  Vi skal vælge…
  Skal vi ha’ et samfund, hvor velfærden halter efter? Eller hvor den følger med?
  Skal færre pædagoger passe på flere børn?
  Skal færre sygeplejersker passe på flere syge?
  Og skal flere ældre sove i samme seng, fordi der ikke er plads nok?
  Fordi der ikke er afsat penge nok?
  Skal sosu-assistenter, lærere, portører løbe stærkere, få stress, sige op?
  Vi skal vælge, kære venner…
  Skal velfærden følge med? Eller skal vi sænke skatterne for de rigeste og skære ned?
  Jeg mener helt klart, at velfærden skal følge med.
  Fagbevægelsen har foreslået Folketinget at indgå en pagt.
  En velfærdspagt.
  Hvor politikerne – på tværs af partier – bli’r enige om…
  At vores fælles velfærd skal udvikles, ikke afvikles!
  At når der kommer flere ældre, flere børn, flere unge – så skal pengene bruges dér. Ikke på luksussommerhuse eller lystbåde.
  Så nu må vi se: Hvem vil være med? Og hvem vil ikke?
  Vi har råd – vi har pengene – men vi kan IKKE bruge pengene TO gange.
  Det kan Lars Løkke heller ikke.
  Selvom han gerne vil både være privat-Lars og politiker-Lars… Så er der kun én pose af de fælles penge.
  Så Løkke kan heller ikke BÅDE sikre velfærden – OG sænke skatten for direktøren.
  Han kan ikke BÅDE la’ de dyre drenge og de store selskaber slippe for skat – OG sørge for nok voksne til vores børn.
  Vi KAN ikke bruge pengene TO gange.
  Og selvom Joachim B. Olsen og Simon Emil si’r, at ulighed ik’ er et problem… Så VED vi, at det ER et problem.
  Hvad er det egentlig for et menneskesyn…?
  Mere end 64.000 børn vokser op i fattigdom.
  De rigeste bli’r rigere, og de fattigste fattigere – på grund af regeringens politik.
  Afstanden mellem os vokser - og hvis det fortsætter, går det galt.
  Hér må vi vælge.
  Jeg synes, det er et let valg.
  Hvad synes I? Hvad siger I derude?
  Nemlig!
  Stop uligheden – styrk velfærden!
  Vi skal ha’ et ulighedsstop!
  Sådan…
  Værdig tilbagetrækning
  Politikerne har besluttet, at folkepensionsalderen skal stige - vi skal arbejde flere år.
  Mange kan, heldigvis – men ikke alle, kære venner. Ikke alle.
  Hvad vil regeringen så gøre for dem?
  Ja, jeg tror godt, I kender svaret….
  Vi VED jo godt, hvad regeringen egentlig gerne vil…
  Sætte pensionsalderen ENDNU højere op, end allerede aftalt.
  Afskaffe den SIDSTE rest af efterlønnen.
  Eller vente i 20 år og se, om det hele ikke er gået over.
  Sig mig engang… Skal vi arbejde, helt til vi dør…?
  Ja, det ville nok passe bedst for blå blok…
  For når vi ikke kan arbejde længere, kan vi ikke bruges længere.
  Så bliver vi bare en byrde.
  Sådan et samfund vil jeg ikke ha’!
  Sådan et samfund vil fagbevægelsen ikke ha’!
  Vi vil ha’ et samfund, hvor vi har respekt for dem, som har bygget op. Muret op. Sat lys i lygten og passet på andre hele livet.
  Hvor de, som har slidt og slæbt i mange år, og nu ikke kan mere, kan trække sig tidligere tilbage.
  De kan ikke vente længere, Lars Løkke.
  De kan ikke vente 20 år.
  Arbejdsmiljø
  Og det er ikke gjort med dét!
  Flere og flere får ondt af deres arbejde.
  Flere spiser panodiler hver dag.
  Flere får stress og skader.
  Det SKAL vi ta’ alvorligt, kære venner.
  INGEN skal blive syge af at passe deres arbejde.
  Det kræver et bedre arbejdsmiljø.
  Det kræver et bedre arbejdsliv.
  Ja, det kræver nok en ny regering.
  Nok har regeringen – hårdt presset, i 11. time – aftalt, at de vil forbedre arbejdsmiljøet.
  Altså fra næste år, selvfølgelig.
  Til det vil jeg bare sige:
  Fint at de efter fire år nu har lyttet til fagbevægelsen. Tilfældigvis nu her lige før et valg.
  Men vi er LANGT fra i mål. Det er LANGT fra nok til at gøre op for mange års nedskæringer.
  Der skal mere til, kære venner.
  Uddannelse
  Iøvrigt….. hvor er det dejligt, at I SÅ mange unge mennesker. Jer derude! I er jo fremtiden!
  Hvorfor er det JER, regeringen sparer på?
  Hvorfor er det JER, der skal ha’ en dårligere uddannelse?
  Hvorfor er det JER, som skal ha’ mindre undervisning, færre lærere, dårligere udstyr og dårligere kvalitet?
  Regeringen skærer på uddannelse, år efter år.
  Det bliver vi ikke klogere af.
  Det bliver vi ikke dygtigere af.
  Det bliver vi ikke rigere af, kære venner. Tværtimod.
  I Danmark lever vi af at være dygtige.
  Enhver regering, ethvert Folketing bør investere I JER. I fremtiden.
  Nedskæringerne på uddannelserne skal stoppe NU!
  Nu skal I høre… Uanset hvornår Lars Løkke udskriver valg – så SKAL vi snart vælge.
  Vælge, hvilken retning vi vil. I vores fællesskab. I Danmark og i Europa.
  Valget er dit – brug din stemme!
  Lad os vælge, job til alle. Uddannelse til alle. Velfærd og tryghed for alle.
  Lad os stoppe uligheden og styrke velfærden.
  Lad os vælge fællesskabet!
  Rigtig godt valg og rigtig god 1. maj!
  